Arona
Šis raksts ir par upi. Par citām jēdziena Arona nozīmēm skatīt nozīmju atdalīšanas lapu. Arona ir upe Vidzemē, Aiviekstes labā krasta pieteka Madonas novadā. Garums 44 km, baseina platība 315 km2. Iztek no Skujiešu ezera Aronas pagastā Vestienas paugurainē 197,8 metrus virs jūras līmeņa. Tek caur Aronas, Bērzaunes, Mārcienas un Kalsnavas pagastiem. Kopējais kritums 115 metri, upei tekot pa Vidzemes augstienes dienvidaustrumu nogāzi, kritums vietām sasniedz 6 m/km. Lejtecē, tekot pa Aronas paugurlīdzenumu, kritums ir tikai 0,8 m/km. Baseina lejasdaļa purvaina. Upē vairāki dzirnavu aizsprosti. Visas Aronas baseina upes ir straujas. Baseina lielāko daļu aizņem meži un intensīvā lauksaimniecībā ir maz izmantojamo platību.